Kalenderen siger marts, og vi begynder automatisk at drømme om lunt forårsvejr. Men vinteren er langt fra klar til at slippe taget i Nordjylland og resten af Danmark. Tværtimod. Mandag vil den stærke blæst, der allerede så småt er under opsejling søndag, give snefygning i Nordjylland, i Thy og på Mors. Det skriver DMI i et nyt varsel, der er udsendt søndag eftermiddag. Frisk vind til kuling fra sydøst vil i kombination med den løse sne og nyt snefald, der kan forekomme, medføre snefygning, meddeler DMI. Det betyder, at udsatte veje kan blive lukket, og at der vil dannes snedriver mange steder, som kan være svære at forcere i både morgen- og eftermiddagstrafikken. Snefygningen kan også give problemer for den kollektive trafik. Varslet gælder fra klokken 10 til 21 mandag.
Den kraftige blæst kan give snefygning mandag, og det kan give udfordringer i trafikken.